Þingræður haldnar á Alþingi Íslendinga



Herra forseti. Eins og verið hefur allmörg undanfarin ár, hefur þingi verið frestað og það komið saman að haustinu og setið svo fram eftir næsta ári. Það er öldungis einsýnt, þar sem nú er komið fram í febrúar og fjárl. ekki komin lengra áleiðis en raun ber vitni, að ókleift er að ljúka fjárl. fyrir þann tíma, sem gert er ráð fyrir í 35. gr. þjskr., að reglulegt þing komi saman. Ríkisstj. leggur því fyrir Alþ., eins og verið hefur mörg undanfarin ár, frv. um það, að Alþ. skuli kvatt saman eigi síðar en 1. okt. n.k., og er þá með því reiknað, að þessu reglulega þingi ljúki þegar búið er að afgreiða nauðsynleg málefni og þá sérstaklega fjárl., en að reglulegt þing ársins 1948 komi saman eigi síðar en 1. okt. n.k. Það er að sjálfsögðu heimild til þess að kalla þing saman fyrr, ef sérstakar ástæður eru fyrir hendi, og jafnvel að kalla aukaþing saman, en engin ástæða virðist til þess að binda samkomudag reglulegs Alþ. 1948 við fyrri dag en 1. okt., eins og verið hefur undanfarin ár. Vill ríkisstj. því vænta þess, að frv. þetta nái fram að ganga, og vildi ég að þessari umr. lokinni óska eftir því, að frv. yrði vísað til 2. umr., en út af fyrir sig sé ég ekki ástæðu til að gera till. um, að það fari til n., en vel má svo vera ef vill, og ætti það þá heima í allshn.



Herra forseti. Það leiðir af sjálfu sér, eins og hæstv. forsrh. sagði, að samkomudegi reglulegs Alþ. verði frestað eins og gert hefur verið oft undanfarið. Ég álít ekki nema eðlilegt, að till. komi fram um 1. sept. og 15. sept., eins og undanfarið, en hins vegar hafði Sósfl. ekki till. um það síðast þegar málið var til umr. Ég álít hins vegar, að allshn. ætti að fá tækifæri til að athuga, hvort þær skoðanir eru uppi í flokkunum, að heppilegra sé að hafa samkomudaginn fyrr. Ég vil því gera till. um, að málið fari til allshn.



Ég hef ekkert á móti því, að málið fari til allshn. og hún athugaði það hjá fulltrúum flokkanna, hvort þeir vildu stinga upp á öðrum tíma, þegar Alþ. skyldi koma saman, heldur en hér er tilgreindur í frv.



Herra forseti. Á öndverðu þingi flutti ég frv. til l. um breyt. á l. nr. 70 5. júní 1947, um fjárhagsráð, innflutningsverzlun og verðlagseftirlit. Þessu frv. var vísað til hv. fjhn. d. 30. okt., og þar dvaldist því alllengi. En 2. des. gerði ég fyrirspurn um, hvað málinu liði, og fékk þá mjög greið svör hjá n. og loforð um, að hún tæki málið til afgreiðslu, sem hún og gerði, því að 10. des. hefur minni hl. n. skilað nál., en meiri hl. hefur enn ekki skilað áliti. Nú vil ég leyfa mér að spyrjast fyrir um, hverju þessi dráttur sæti, og fari svo, að álit meiri hl. komi ekki næstu daga, þá verð ég að bera fram þá ósk við hæstv. forseta, að hann taki málið á dagskrá, þó að álit meiri hl. komi ekki, svo að málið geti fengið þinglega meðferð.



Ég hef lítið meira að segja en síðast, þegar n. var spurð, því að n. er klofin í málinu og frsm. meiri hl. er ekki viðstaddur nú, en ég geri ráð fyrir, að það liði ekki langur tími, þangað til álit kemur fram.



Ég vil leyfa mér að spyrjast fyrir um það hjá hv. form. n., hver er frsm. meiri hl. Sá eini nm., sem ekki er hér viðstaddur nú, hefur neitað því við mig, að hann hafi verið kjörinn frsm.



Mér er einnig kunnugt um það, að sá nm., sem ekki er hér viðstaddur nú, hefur færzt undan því að vera frsm. meiri hl., en ég skal ekkert um það segja, hvort einhver annar tekur þetta að sér.